Document ID: 32005R1299

KOMISIJAS REGULA (EK) Nr. 1299/2005
(2005. gada 8. augusts),
ar kuru groza I un III pielikumu Padomes Regulai (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos, attiecībā uz fenoksimetilpenicilīnu, foksīmu, norgestometu un tiamfenikolu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos (1), un jo īpaši tās 2. pantu un 4. panta trešo daļu,
ņemot vērā Eiropas Zāļu aģentūras atzinumu, ko formulējusi Veterināro zāļu komiteja,
tā kā:
(1)
Visas farmakoloģiski aktīvās vielas, ko Kopienā izmanto veterinārajās zālēs, kuras paredzēts izmantot attiecībā uz produktīviem dzīvniekiem, ir jānovērtē saskaņā ar Regulu (EEK) Nr. 2377/90.
(2)
Fenoksimetilpenicilīns ir iekļauts Regulas (EEK) Nr. 2377/90 I pielikumā attiecībā uz cūku muskuļiem, aknām un nierēm. Šis ieraksts jāpapildina, iekļaujot minētos izmeklējamos substrātus, kā arī to ādu un taukus attiecībā uz mājputniem, izņemot dzīvniekus, no kuriem iegūst olas lietošanai cilvēku uzturā.
(3)
Foksīms ir iekļauts Regulas (EEK) Nr. 2377/90 I pielikumā attiecībā uz aitu muskuļiem, nierēm un taukiem, izņemot dzīvniekus, no kuriem iegūst pienu lietošanai cilvēku uzturā, kā arī attiecībā uz cūku muskuļiem, aknām, nierēm, ādu un taukiem. Gaidot zinātnisko pētījumu rezultātus, attiecīgā viela ir iekļauta arī minētās regulas III pielikumā attiecībā uz vistām. Šie pētījumi ir pabeigti, tādēļ foksīms jāiekļauj minētās regulas I pielikumā.
(4)
Gaidot zinātnisko pētījumu rezultātus, norgestomets ir iekļauts Regulas (EEK) Nr. 2377/90 III pielikumā attiecībā uz govīm. Šie pētījumi ir pabeigti, tādēļ norgestomets jāiekļauj minētās regulas I pielikumā.
(5)
Tiamfenikols ir iekļauts Regulas (EEK) Nr. 2377/90 I pielikumā attiecībā uz govīm un vistām, izņemot dzīvniekus, no kuriem iegūst olas lietošanai cilvēku uzturā. Lai varētu pabeigt zinātniskos pētījumus un attiecināt to arī uz cūkām, tiamfenikols jāiekļauj minētās regulas III pielikumā.
(6)
Attiecīgi ir jāgroza Regula (EEK) Nr. 2377/90.
(7)
Līdz šīs regulas piemērošanai jāatvēl pietiekams laikposms, lai dalībvalstis varētu veikt pielāgojumus, kas saistībā ar šo regulu var būt vajadzīgi attiecībā uz attiecīgo veterināro zāļu tirgū laišanas atļaujām, ko piešķir saskaņā ar Eiropas Parlamenta un Padomes 2001. gada 6. novembra Direktīvu 2001/82/EK par Kopienas kodeksu, kas attiecas uz veterinārajām zālēm (2).
(8)
Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 2377/90 I un III pielikumu groza saskaņā ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas “Eiropas Savienības Oficiālajā Vēstnesī”.
To piemēro no 2005. gada 8. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 8. augustā

Labels: 0
17